
    Iglama od čempresa Korkyre

ljetos sam ozonskim rupama

prišivao zakrpe dima,

koji sam kupio lanjske jeseni

kod one koja je plešući

kestenje pretvarala u kastanjete,

poklanjala ih mihi

da steplim ruke do garsonijere

u kojoj me kraj stola čekao moj crni garcon,

si’l vous plait diner monsier,

predući!

  
    Nebo oblači baloner boje petroleja

na oknu dahom slikam krokije

ostavljajući ih da tramvajem kruže gradom,

sve dok ih zubato sunce ne pojede za doručak.

  
    Popio sam šest velikih zvona vina

i jedno malo što zvoni na zornicu

da me podsjeti kako se moja žena

mirisna od sna budila topla u mome krilu

i šutila do prve jutarnje kave.

  
    OBLAČNA

     

    Pink Panther je proganjao

plamenca okolo tornjeva katedrale sve do trga,

gdje se ovaj kljunom uhvatio za jelačićevu sablju i

pretvorio u stampedo ružičastih bizona. Preneražen,

Pink Panther nije se pretvorio u sedmoglavog zmaja, Ramba,

Rockya, pa čak ni u Inspektora Clouzoa, nego je glavom bez obzira

pobjegao u tramvaj ravno meni u krilo.

    I još mi je kaput ružičast od njegovog znoja.

  
    Dorothy je za cugu na šanku pokazivala nove štikle

Pinokio je od viška svog nosa Bergmanovim šahistima rezbario figure.

Drakula je u kutu častio fanove koji su čekali da ih ugrize.

Dok sam telefonirao Blade-u, Toto je iskoristio priliku i ugrizao me za nogu

Cvrčak se čudio kad sam se umjesto u Vukodlaka pretvorio u Petra Pana,

rekao Zvončici da Leeloo obaspe svojom prašinom i birtiji pozvao rundu.

Na svu sreću, Blade je došao na vrijeme tako da ceh nije bio velik.

  
     

    
      Tomu Gotovcu
    

     

    Pateći od vrtoglavice u izmaglici automobilskih plinova,

čekajući međuplanetarnog mehaničara

sedamdesetak godina strpljivo iz štive

teleportira Aliene do željezničke stanice na planetu B-612,

gdje hvataju svemirske vlakove do svojih galaksija.

    Razočaran što nisu poslali nikoga,

kada je gol na krovu dozivao svemirsku pomoć na cesti,

posljednji Alien odlučio je iskoristiti povratnu kartu za teleportaciju

i uhvatiti zadnji vlak za svoje sazviježđe.

  
    Paučina mjesečine

Orionu prsluk plete

za modnu pistu tišine

Morpheusa i Lete!

  
    Cloacom Wienne Grenne i Grass

limenim bubnjem nagrizaju muk

labirint dreka prigušuje glas

čovjek je čovjeku treći vuk!

  
    Violončela ljuljaju pločnik,

pod haljinom noseći Brahmsa,

VolksWagen bubi šapuće noćnik ,

zovem se Gregor, Gregor Samsa!

  
    Kroz mirisnu maglu praonice snova

prolaze platna prozorskih kina,

isprani titlovi nečitkih slova,

Fellini, Gradiska i Masina.

  
    Na crnom mostu iznad vlakova,

pjegavo Sunce i njegova luda.

sa niskom horoskopskih znakova,

čekaju vagon iz Nikuda.

  
    I tako i onako, bez Itake

neće me dočekat ni pas ni žena

k’o potrošen Uliks bez kvake

ležim pred vratima bezvremena.

  
    Užareni kristal leti kroz tmušu

na uri busa što vozi polusan,

k‘o simbol kabale zakačen na dušu

od konačnih nula from Arabian!

  
    Na tornju izbrisanog vremena

kazaljke uredno idu

u gradu plamenog plemena

na crkvi Svetome Vidu.

  
    Poreži dušu na prstu srca

i sluti vrisak zvijezda!

U svakoj kaplji svitlomrca

galaksija pala iz gnijezda!

  
    Profeta je Ludwig, nožem Sikha

odrezao pupak sila teže

dražeći vrijeme u sazviježđu Bika

crnom krpom što svemire veže.

  
    Glumištem grada reflektor sunca

podno kulisa šareni statiste,

u sjeni Godot monolog bunca

na matineji za anarhiste!

  
    U mesnici dimljenog jutra

Rekvijem pjeva gavranov kljun

kanjonom mozga teče Brahmaputra

tri lule dima i Lunov špijun.

  
    Kampanilu podno u sumraku sna

igrajuč igru rozetinih sjena

u magli nad vodom što molitve zna

dim tamjana, Isus, čuva kod žena.

  
    Pod poklopcem neba

u kotliću noći

kuham svoju maglu

sa mjesečevom moći.

  
    Oznojeno pleme štakora misli

maršira hodnikom corteksa cerebre

Saloma i Beardsley uza zid se stisli

Kapela svira Marcia funebre.

  
    Krmeljavom srcu poslije buđenja

jutarnja utiha umiva oči

za pogled na pučinu čuđenja

uz Doorse na vinilnoj ploči.

  
    Sa klownom u pas de deuxu

lijepoj kurvi maske blijede

absint zovem u caffeu

kazališne kuće bijede.

  
    Tramvaji hvataju tišinu

u crne mreže svoje paučine

istkane gradom slično igri mlinu

u božićno jutro za harlekine.

  
    Transvestit transa

i trgovac svjetla

partijom preferansa

vara Petrovog pijetla

  
    Vinom u kristalu zvonim

na večernjoj misi jetri

svemire u plavcu ronim

i od petre hram u Petri

  
    Škuron kaleton šoto krinke sjena

ka furjaleto mene duh se đira

na tragu profuma fetivih žena

za bilon maškon do zvuka klavira!

  
    Memento mori, stari je padre

u tihoj molitvi rek’a

malo je zvono vodilo dušu

kroz guste krošnje smreka.

  
    KAPARI KORČULANSKOJ KANAT

     

    Partilo ti cviće, uresu od vila

zlatom sad te svitli suton kasnog lita

u vešti od svile lastavičjih krila

sol ti more daje ko krunu da cvita!

  
    Rasvićem more izlazi iz mora

pofreškati osmih anđela kod švora

i na katedrali u pet i kvarat

kamene beštije pecetavat.

  
    MEŠTRA MIKULE KANAT

     

    Gregal gunga grce na bovi

galeb guca zamantane gavune

kumpanju drišim cimu na provi

gremo panulat na felune.

  
    SJENE OD KIŠA

     

    
      Ivici Kišu
    

     

    Samo smo sjene svojih sjena

i stežemo prozirne krugove u sebi

oznojenim stopalima nagrizajući kamen

u trgovištima bolesnog sunca

što hodnikom žute pjege, pod kupolom kalote

ulazi u labirint duše pržiti snove.

  
    U fugama zvjezdarnice sadio si gljive

kao radioteleskope za osluškivanje crnih rupa.

    Ni OMM

ni muk

ni sunce

ni pomrčinu

nisi puštao ući.

    Samo te suza Don Huana

ekstazom psilocibina

vodila Bogu,

odzvjezdila kući.

  
    BARBOCIANA

     

    Del Cante jondo, žondo

En madre de diablo profondo!

Prepuklo je srce ružinoj gitari

maknite joj žice!

Nek’ bude lacrimarij

za naše suze

i možda pupoljkom u san vrati

Fado, cigane i Flamenco

Onog što je pjeva Lorcu.

  
    U posudama cipela na vagi

sa utegom od pomrčine sunca

važem dušu fotografijama.

  
    Na pustom peronu kreveta

gledam kako prtljaga mojih snova

zadnjim vagonom odlazi u ured

za izgubljene stvari.

  
    Na plavoj masti neba

sunce je od mlađaka

ispeklo pommes frittes

za doručak zvoniku u Tvrđi

kojem su skinuli staru piđamu.

  
    Ticalima dotičem skorup

kuhane zvonjave katedrale

šuteći uz Picassa u kupačim gaćama

na obali zimske luke.

  
     

    
      Željku Jermanu
    

     

    Čuvalo mu brod kada je kontinentio

i pisao moru pisma do novog brođenja.

Dugokos kao poglavica Sietl

pomiješao je vjetar sa solju u svojim pramenovima

da mu pogled opučini kristalima

rasutim poput škoja okolo Korkyre,

dok je razmišljao o moru u Biti,

kako morem biti.

  
     

    
      Željku Jermanu
    

     

    Odabralo te more da mu budeš čuvar

jer možda do zvijezda s njime valja poći

za NadDuhom svojim sve do vrata slutnje

da se obistini što si davno sluti

da bi moglo biti.

Odabra‘ si more da ti čuvar bude

sa valima šumiš za ljudskije ljude.

  
     

    
      Željku Jermanu
    

     

    U moru prijatelja imam i svakog jutra skladamo boje

košulja sa bojama vjetra,

umjesto kravata koje ne nosimo.

Poslije odlazimo na jutarnju lozu u Planjaka

jer Pule je zatvoren prestao radovati mornare sa kopna.

P.S.

I zato je Meršinjak kazao da više nikada neće doć na Korčulu!

  
    JERMANOVA

     

    Nemojte prečesto djeci rezati nokte,

zato da se jače mogu držati za oblake!

  
    Prolazeći narančastim zebrama

pakiram kišu

na prazna mjesta u bombonijeri Griota

koje sam pojeo

poslije operacije

na kirurgiji zlatnog reza.

  
    U svom mornarskom kaputu

gnijezdim zvijezde padalice

da ih nalijepim na nebo

kad prištavi Mjesec odluči

polizati klitoris crne rupe!

  
    Timaritelj zlatnih ribica na obali Plitvičkih jezera

pohranjuje odbljeske krljušti u teglama džema

i čeka Ćelavu pjevačicu da dođe na doručak u kolibu od sedre

ne bi li joj njima zasjajio periku.

  
     

    
      Saši Meršinjaku
    

     

    Gospodin Saša svakog jutra dolazi na fakultet u Palmotićevoj, tamo

osmijehom svemire uči disati.

Dok za svojom katedrom čeka da studenti pronađu pjesmu

što zna potrajati, limun cijedi u votku i čarobnom kuglom čaše vode

zaustavlja vrijeme, zato da bi jutro mogao odvesti na večeru u susjedstvo

pošte u Jurišićevoj, gdje uzgaja pauke u prozoru svoje mansarde

da mu pletu mreže kojima lovi stihove

za pretince što ih pjesmonauti unajmljuju u njegovom kaputu.

  
    CARMINA OBSIEGERIANA

     

    Pažljivo da ne izvučeš niti, odigni koprenu

i potraži ključ do zaumnih vrata tajne sobe,

gdje tkalački stan čeka Arahnu da dovrši tkanje

druge zavjese

pune simbola

za čitanje nauma graditelja biti.

    Ne nadaj se da ćeš potragu prečacem požuriti,

samo pod umom možeš raskinuti treći pečat,

bitak je vezan srcem,

sinapsama samo prolaziš do četvrtih vrata.

Pred njima zaspi i čekaj.

Kroz živčanu mrežu doći će stražar

i pustiti te da prođeš kada procijeni

da si dovoljno spavao.

No prije toga stavit će ti ruku na srce

i podesiti mu ritam sa slikom,

da se ne zahlikneš kada ćeš prolaziti pustinjom

sa kaleidoskopskim zrncima pijeska tražeć

i spoznaju sebe.

    Kad začudiš se glazbi Ludwigovih kvarteta,

dozvolit ćeš sebi zaviriti iza petih vrata

kucajući ritam Sudbinske ali pazi da ne poželiš ostati.

Hodočasnici ne ostaju, vraćaju se

kroz šesta vrata pričati ljudima priče svjetova

koji postoje da bi hrabri mogli preživjeti.

    I zato sedma vrata ne diraj,

ostavi Ivana da iza njih uživa svoju tajnu,

da bi ti osmijehom još dugo mogao sjajiti lice.

  
    Kada je dolazio zimskim zrakoplovima

u Florianu naručiti kapučino,

Brodski bi venecijanskim golubovima

ponekad umjesto kravata

znao vezati tišinu.

  
    Mali prinčevi odlaze ostavljajući svoje lude

da nastave Igru staklenim perlama

prisjećajući se poteza

nemoćni da ih izvedu poput matadora.

    Čak ni za savjet više ne mogu nazvati

jer u Raju, telefonirati se može

samo unutar kuće.

  
    DISNEYLAND

     

    Noseći žezlo vladara reptila

u bisagi sedla na kičmi groma

„Confutatis“ pjeva svome prijatelju

sa Wolfgangom Jimmy jašući oluju!

This its the end my only Friend, the end!

Nisu ljudi bića od vrste leptira

kad plašteve skinu ne dobiju krila!

Chief Seatle its dead my only friend

Jukebox uvijek negdje svira Dixieland!

Disneyland

Dixi land

The End!

  
    OCTOPUSSYCAT

     

    Spalio sam krila za ronjenje

i moje hobotnice smiju se

mom jutarnjem kašlju

čekajući da me žučni kamen

spusti ka peškafondo

do njihovih dvora

na gozbu

kojoj će moje tijelo

biti glavno jelo

na jelovniku sa morskim plodovima.

  
    Davorin Žitnik

    Rođen 1963. u Novoj Gradiški. U Varaždinu završava osnovnu školu i gimnaziju. Diplomirani je pravnik. Radi u Zagrebu, a živi na relacijama Zagreb-Varaždin-Korčula.

    Piše na dijalektu (kajkavskom i  korčulanskom) i standardnim hrvatskim jezikom. Sudionik je i laureat mnogih pjesničkih smotri i natječaja, a pjesme su mu uvrštene u brojne zbornike i revije i antologije.

    Skulpture je izlagao u zemlji i inozemstvu na samostalnim i skupnim izložbama. Autor  je plaketa za nagrade Josip Sever i Ružica Orešković koje je dodjeljivalo Jutro poezije, manifestacije čiji je dopredsjednik bio u razdoblju od 2008. do 2016. godine.

    Objavio: Dvorac malog Škorpiona (poezija, 1988); Navigator uzaluda (1995); Polag krinolinah varaždinskih zvonikov (poezija, 1997); Kamara od škura (poezija, 2006); Dixieland (poezija, 2011); Ptice tetoviranog pape (poezija, 2022).

